Title: Sí que es pot
Course: Educació eticocívica - 4t d'ESO

La SIDA representa una emergència nacional a Sud-àfrica, on es preveu que reduirà l’esperança de vida en 20 anys cap al 2010. No obstant això, els esforços per subministrar medicaments genèrics més barats han topat amb recusacions legals efectuades per empreses extraordinàriament poderoses.

A Kenya, la quarta part de la població adulta és VIH positiva, però menys d’un 2% rep tractament antiretroviral. Si el país pogués importar de Tailàndia Fluconazol, usat per tractar la meningitis cryptococcal (una infecció oportunista associada amb el VIH/SIDA), es reduiria el cost anual del tractamentde 3.000 dòlars a 104 dòlars. Tanmateix, el propietari de la patent, l’empresa Pfizer, ha pressionat per detenir aquestes importacions. Més recentment, el gegant farmacèutic Glaxo Smith Kline, ha amenaçat d’actuar contra els importadors de productes mèdics a Ghana i Uganda. El seu “delicte”: tractar d’importar còpies del seu medicament patentat Combivir, un antiretroviral per al tractament del VIH, a menys d’un terç del preu del producte de marca.

No es tracta de casos aïllats. L’aplicació de les normes sobre patents del’Organització Mundial del Comerç (OMC) s’ha estat realitzant amb el teló de fons d’una intensa campanya duta a terme per la indústria farmacèutica, que pot erosionar la protecció de la salut pública que ofereixen les disposicions sobre salvaguardes. Aquesta campanya ha estat dirigida pel Pharmaceutical Researchand Manufacturers of America (PhRMA), un dels lobbies industrials amb major influència política i millor finançats del món. La principal causa del poder de PhRMA és la seva influència sobre la Representació Comercial d’EUA (USTR).

Davant d’aquest enorme poder, la societat civil internacional (la ciutadania global) es va mobilitzar contra aquesta vergonyosa injustícia. El cas de Sud-àfrica és un bon exemple del poder d’un govern quan s’uneix a la societat civil internacional en defensa del dret a la salut. El 1997, el president Mandela va introduir una reforma legal que permetia comprar medecines més barates per combatre la SIDA, la tuberculosi i altres malalties infeccioses. Trenta-nou empreses farmacèutiques van iniciar un procés legal que va obligar a paralitzar aquestes compres. En aquests tres anys van morir a causa de la SIDA 400.000 persones. El resultat d’aquesta important pressió pública va ser aconseguir una victòria sense precedents a la Conferència Ministerial de l’OMC, que va tenir lloc a Doha (2001) i en la qual es va reconèixer amb claredat el dret de tots a la salut pública.

Va quedar i queda per resoldre el dret d’un país d’exportar genèrics a un altre que vulgui prendre mesures en benefici de la salut pública i que no tingui capacitat de produir-los. Queda molt per fer.

Qüestió:

Si volem donar una solució definitiva a aquest problema, què han de fer ...

... les indústries farmacèutiques?

... els governs dels països industrialitzats?

...l’OMC?